SKRIFTLIG FORESPØRGSEL E-3063/00

af Laura González Álvarez (GUE/NGL) til Kommissionen

(2. oktober 2000)

Om: Udslip af brændselsolie i Tajo-floden (Toledo, Spanien)

Den 1. august 2000 skete der et udslip af brændselsolie som følge af, at en tank i varmekraftværket Aceca i Villaseca de La Sagra (Toledo) løb over og flød ud i Tajo-floden. Den virksomhed, der ejer værket, og de spanske myndigheder konstaterede, at der var løbet 25 000 liter ud, men økologiske grupper i området har gjort opmærksom på, at der allerede er blevet fjernet større mængder brændselsolie end det fra floden.

De ansvarshavende i virksomheden Aceca var flere timer om at finde den læk, som forårsagede udslippet, og underrette myndighederne.

Vi har fået kendskab til, at der i de senere år er sket en betydning personalenedskæring på det varmekraftværk, hvor udslippet skete, og dermed også nedskæring af det personale, der tager sig af kontrol og sikkerhedsforhold på anlæggene.

Udslippet er sket i en flod, der af præsidenten for den autonome region Castilla-La Mancha er blevet betegnet som en kloak fuld af skidt, som man af historisk træghed bliver ved med at kalde en flod, og der foregår en systematisk udveksling af beskyldninger mellem den spanske regering og regeringen i den autonome region Castilla-La Mancha om, hvem af dem der er ansvarlig for denne situation. Kunne Kommissionen på grundlag af sin kompetence på områder som folkesundhed og miljøbeskyttelse indlede en undersøgelse for at fastslå, om de spanske myndigheder fører behørigt tilsyn med sikkerheden på Aceca-anlæggene og på andre værker, der kan udgøre en risiko, for at undgå, at der i fremtiden opstår situationer som denne?

Svar afgivet på Kommissionens vegne af Margot Wallström

(13. november 2000)

De anlæg, der omtales af det ærede medlem, falder formentlig ind under Rådets direktiv 96/82/EF af 9. december 1996 om kontrol med risikoen for større uheld i forbindelse med farlige stoffer(1). Dette direktiv pålægger en forpligtelse til at træffe de nødvendige foranstaltninger med henblik på at forebygge større uheld med farlige stoffer samt begrænse følgerne heraf for mennesker og miljø. Anvendelsen af direktiv 96/82/EF afhænger af mængden af de farlige stoffer, der forekommer i disse anlæg.

Direktivets artikel 5 omhandler de generelle forpligtelser for driftslederen. I direktivets artikel 11 er nærmere fastsat de forpligtelser, der påhviler medlemsstaterne, for så vidt angår beredskabsplaner. Artikel 14 omhandler de oplysninger, som driftslederen skal give efter et større uheld. Artikel 18 pålægger medlemsstaterne at sørge for, at de kompetente myndigheder gennemfører inspektioner eller andre kontrolforanstaltninger, som er passende for den pågældende virksomhedstype.

Rådets direktiv 96/82/EF er blevet omsat til spansk ret ved R.D. 1254/1999, de 16 de julio, por el que se aprueban medidas de control de los riesgos inherentes a los accidentes graves en los que intervengan sustancias peligrosas. Forpligtelserne i artikel 5, 11, 14 og 18 er omfattet af Real Decreto 1254/1999. På denne baggrund og i lyset af de disponible oplysninger kan Kommissionen ikke antage, at direktiv 96/82/EF skulle være overtrådt i det foreliggende tilfælde. Såfremt det ærede medlem imidlertid kan fremkomme med oplysninger, som gør det muligt at drage direktivets korrekte anvendelse i tvivl i forbindelse med det nævnte uheld, skal Kommissionen foretage en nøje undersøgelse af sagen med henblik på at sikre, at den pågældende miljølovgivning overholdes.

(1) EFT L 10 af 14.1.1997.